Drie sterf in skietgeveg met ValkeDie voertuig wat vermoedelik gesteel en in die rooftog gebruik is (Foto: Yusuf Abramjee, Twitter) Drie mans is dood toe hulle Woensdag in Marlboro in die noorde van Johannesburg in ŉ skietgeveg met beamptes van veiligheidsmaatskappye en die Valke betrokke was. Kol. Katlego Mogale, woordvoerder van die Valke, sê daar is inligting ontvang oor ŉ verdagte voertuig wat in ŉ gewapende rooftog gebruik gaan word. Beamptes het die voertuig op die M1-snelweg gewaar en agternagesit. “Toe die beamptes die verdagte voertuig tot stilstand bring, het die verdagtes op hulle losgebrand en ŉ skietgeveg het ontstaan waarin drie van die verdagtes doodgeskiet is. ’n Vierde verdagte is in hegtenis geneem.” ŉ Voorlopige ondersoek het aan die lig gebring dat die verdagte voertuig, ŉ silwerkleurige sedan, twintig minute voordat hulle aangekeer is in ŉ huisroof in Paulshof gebruik is. “Die voertuig het vervalste nommerplate gehad. ŉ Verdere ondersoek het bevind dat die voertuig ook in ŉ huisroof in Parkview gebruik is.” Daar is op twee 9 mm-pistole beslag gelê. Een van die vuurwapens se reeksnommer is afgevyl. “Items soos ŉ televisiestel is ná die rooftog in Paulshof teruggevind.” Die verdagte wat in hegtenis geneem is, sal na verwagting eersdaags in die hof verskyn op aanklagte van poging tot moord, huisroof en die besit van ŉ vermoedelik gesteelde voertuig.